Prezident ta’lim tizimidagi islohotlarning borishi boʻyicha majlis oʻtkazdi

16.08.2017
O‘zbekiston Respublikasi Prezidenti Shavkat Mirziyoyev 16-avgust kuni umumta’lim maktablari va oʻrta maxsus, kasb-hunar ta’limi, oliy ta’lim muassasalari oʻrtasida oʻzaro integratsiyani ta’minlagan holda yangi oʻquv yiliga tayyorgarlikning borishi, 11 yillik oʻrta ta’lim tizimini joriy etish, oʻrta maxsus, kasb-hunar ta’limi tizimini tubdan isloh qilish, yangi ochilgan oliy ta’lim muassasalari, filiallar faoliyatini tashkil etish bilan bogʻliq ishlar holati bilan yaqindan tanishish maqsadida Oliy va oʻrta maxsus ta’lim vaziri I.Majidov, O‘rta maxsus kasb-hunar ta’limi markazi direktori M.Xolmuxamedov, Xalq ta’limi vaziri U.Inoyatov va ularning oʻrinbosarlarini qabul qildi va hisobotlarini tingladi.


Majlisda Prezidentning davlat maslahatchisi A.Yunusxodjayev, Bosh vazir oʻrinbosari J.Kuchkarov va Hisob palatasi raisi M.Ikromov qatnashdi.


Muloqot chogʻida O‘zbekiston Respublikasi Prezidenti tomonidan oʻrta ta’lim, oʻrta maxsus, kasb-hunar ta’limi tizimini tubdan isloh qilish borasida berilgan topshiriqlar ijrosining borishi koʻrib chiqildi.
Belgilangan vazifaga muvofiq, umumta’lim maktablari 9-sinf bitiruvchilarini oʻz hohishiga koʻra 10-sinfda oʻqishini davom ettirishi, oʻrta maxsus, kasb-hunar ta’limi muassasalariga qamrab olish ishlari izchil davom etmoqda.


O‘quv rejasiga koʻra, 10-sinf oʻquvchilari haftada 5 kun umumta’lim fanlarini va 1 kun kasbiy fanlarni oʻrganishi belgilandi. Kasb-hunar kollejlaridan uzoq masofada joylashgan 2703 ta maktab uchun 1103 ta maktabda, 6956 maktab uchun esa 615 ta kollejda oʻquv ishlab chiqarish majmualari tashkil etiladi.


Maktablarda 10-sinf ochilishi munosabati bilan 22 ming oʻqituvchiga ehtiyoj yuzaga keladi. Shularning 9,5 ming nafari oliy ta’lim muassasalari bitiruvchilari hisobidan, 13 ming nafari litsey va kollejlar oʻqituvchilarini jalb etish hisobidan qoplash rejalashtirilyapti.


2017-2018-oʻquv yilidan boshlab, 10-sinflarda dars beradigan 116 ming nafar oʻqituvchining kasbiy bilimlarini yangilash va chuqurlashtirish maqsadida qisqa muddatli malaka oshirish kurslari yoʻlga qoʻyildi.


10-sinf oʻquvchilari uchun 8,5 million nusxa darslik va oʻquv-metodik qoʻllanmalar chop etilib, ayni paytda ta’lim muassasalariga yetkazilmoqda.


Ta’lim muassasalarini yangi oʻquv yiliga tayyorlash boʻyicha vertikal tizim yaratilib, vazirlikdan hududlarga 14 nafar, hududiy xalq ta’limi boshqarmalaridan tuman va shaharlarga 195 nafar, tuman va shahar xalq ta’limi boʻlimlaridan har bir maktabga mas’ullar biriktirildi.


Bu yil 1-sinfga qabul qilinadigan 650 ming nafar oʻquvchi uchun “Prezident sovgʻasi” sifatida 12 nomdagi oʻquv qurollari solingan maktab sumkalari tayyorlanib, joylarga toʻliq yetkazildi.
Oliy va oʻrta maxsus ta’lim vazirligi, O‘rta maxsus kasb-hunar ta’limi markazi hamkorligida iqtidorli va qobiliyatli oʻquvchilarni tanlab olish va ularni oliy ta’lim muassasalariga maqsadli tayyorlashni tashkil etish uchun har bir oliy ta’lim muassasasi huzurida bittadan akademik litsey ochish va faoliyatini yoʻlga qoʻyish ishlari olib borilmoqda.


O‘rta maxsus kasb-hunar muassasalari tarmoq vazirliklari va davlat qoʻmitalariga biriktirib berildi.


10-11-sinflar joriy etilib, kollejlarda kontingent qisqarishi munosabati bilan mavjud moddiy texnika bazasidan samarali foydalanish maqsadida 7 ta kollej va akademik litsey negizida yangi 3 ta oliy ta’lim muassasasi filiallari va 1 ta oliy ta’lim muassasasi tashkil etilmoqda.


Muloqot chogʻida oliy ta’lim muassasalari professor-oʻqituvchilarini ortiqcha hisobotlar, turli byurokratik topshiriqlardan ozod etish, ularning ilmiy salohiyatlarini ta’lim mazmuni va sifatini yanada yaxshilash, ilmiy tadqiqot ishlariga yoʻnaltirish masalalariga ham alohida e’tibor qaratildi.


Prezidentimiz maktabgacha ta’lim muassasalari faoliyatini tubdan yaxshilash, eng ilgʻor xorijiy tajribani oʻrganish, har jihatdan zamonaviy tizim yaratish masalasiga toʻxtalib oʻtdi. Bolalarning qiziqish va intilishlarini hisobga olgan holda, ularga maktabgacha boʻlgan davrda har tomonlama puxta ta’lim va tarbiya berish, dunyoqarashini kengaytirish, mustaqil fikrlash qobiliyatini rivojlantirish, qalbi va ongiga milliy va umuminsoniy qadriyatlarni singdirib borish, shu orqali ularni ona Vatanga muhabbat, pokiza orzular ruhida kamol toptirish bugungi kundagi eng muhim, eng dolzarb masalalardan biri ekanini ta’kidladi. Zero, farzandlarimizning maktabda qanday oʻqishi, qanday yuksak maqsadlar bilan kamol topishi koʻp jihatdan ularning maktabgacha ta’lim muassasasida oladigan tarbiyasiga bogʻliqdir.
Majlisda davlatimiz rahbari tomonidan maktabgacha ta’lim tizimini tarkibiy jihatdan tubdan isloh qilish, boshqaruv tuzilmasini tashkil etish, mazkur muassasalarga bolalarni 100 foiz qamrab olishga qaratilgan alohida dastur ishlab chiqish, boshlangʻich ta’lim muassasalariga qator imtiyozlar berish, shuningdek, Xalq ta’limi vazirligi tasarrufidagi malaka oshirish institutlarida ta’lim mazmunini sifat jihatdan tubdan oʻzgartirish, ularni eng ilgʻor oliy ta’lim muassasalari tarkibiga oʻtkazish orqali umumiy oʻrta ta’lim maktablari oʻqituvchilariga eng kuchli va tajribali professor-oʻqituvchilar ta’lim berishiga erishish borasida muhim vazifalar belgilab berildi.


Muloqot yakunida O‘zbekiston Respublikasi Prezidenti Shavkat Mirziyoyev tomonidan mutasaddi vazirlik va idora rahbarlariga 25 avgustiga qadar barcha ta’lim muassasalarini yangi oʻquv yiliga va kuz-qish mavsumiga sifatli tayyorlash hamda Investitsiya dasturiga kiritilgan ta’lim ob’ektlarida olib borilayotgan qurilish-ta’mirlash va jihozlash ishlarini yakunlash, koʻrilgan barcha masalalar yuzasidan tegishli qarorlar loyihalarini tayyorlash boʻyicha mutasaddi tashkilotlar rahbarlariga tegishli koʻrsatma va topshiriqlar berildi.